CELEX: 32017R0244
Language: et
Date: 2017-02-10 00:00:00
Title: Komisjoni rakendusmäärus (EL) 2017/244, 10. veebruar 2017, milles käsitletakse toimeaine linurooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst )

11.2.2017   
            
            
               ET
            
            
               Euroopa Liidu Teataja
            
            
               L 36/54
            
         KOMISJONI RAKENDUSMÄÄRUS (EL) 2017/244,
   10. veebruar 2017,
   milles käsitletakse toimeaine linurooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
   ning arvestades järgmist:
   
               (1)
            
            
               Komisjoni direktiiviga 2003/31/EÜ (2) kanti toimeaine linuroon nõukogu direktiivi 91/414/EMÜ (3) I lisasse.
            
         
               (2)
            
            
               Direktiivi 91/414/EMÜ I lisas esitatud toimeaineid loetakse määruse (EÜ) nr 1107/2009 alusel heakskiidetuks ja need on loetletud komisjoni rakendusmääruse (EL) nr 540/2011 (4) lisa A osas.
            
         
               (3)
            
            
               Rakendusmääruse (EL) nr 540/2011 lisa A osas sätestatud heakskiit, mis anti toimeainele linuroon, aegub 31. juulil 2017.
            
         
               (4)
            
            
               Komisjoni rakendusmääruse (EL) nr 844/2012 (5) artikli 1 kohaselt on kõnealuses artiklis sätestatud ajavahemikus esitatud taotlus pikendada linurooni heakskiitu.
            
         
               (5)
            
            
               Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.
            
         
               (6)
            
            
               Referentliikmesriik koostas kaasreferentliikmesriigiga konsulteerides pikendamise hindamisaruande ning esitas selle 15. aprillil 2015 Euroopa Toiduohutusametile (edaspidi „toiduohutusamet“) ja komisjonile.
            
         
               (7)
            
            
               Toiduohutusamet edastas pikendamise hindamisaruande taotlejale ja liikmesriikidele märkuste esitamiseks ning edastas saadud märkused komisjonile. Toiduohutusamet tegi täiendava koondtoimiku ka üldsusele kättesaadavaks.
            
         
               (8)
            
            
               8. juunil 2016 (6) esitas toiduohutusamet komisjonile oma järelduse selle kohta, kas võib eeldada, et linuroon vastab määruse (EÜ) nr 1107/2009 artiklis 4 sätestatud heakskiitmise kriteeriumidele. Konkreetse probleemina toodi välja eelkõige see, et alaealiste elanike kokkupuute tase ületab toksikoloogilise kontrollväärtuse (ainega kokkupuute vastuvõetav tase) ning samuti on kasutaja kokkupuude ainega liiga suur juhul, kui tegemist on käeshoitava pihustiga ja isegi kui kasutatakse isikukaitsevahendeid. Lisaks tehti kindlaks, et aine on väga ohtlik lindudele ja metsloomadele ning muudele kui sihtrühma lülijalgsetele ja mulla makroorganismidele. Tarbijatele avalduva riski hindamist ei viidud lõpule, kuna andmekogumik sisaldas mitut kaalukat puudujääki. Lisaks ei saadud lõpule viia kokkupuute ja riski hindamisi mitme keskkonnamõju (sh põhjavee) suhtes.
            
         
               (9)
            
            
               Linuroon kuulub vastavalt Euroopa Parlamendi ja nõukogu määrusele (EÜ) nr 1272/2008 (7) 1B kategooria reproduktiivtoksiliste ainete hulka. Alaealiste elanike kokkupuute tase ületab kavandatud kasutustingimuste korral ainega kokkupuute vastuvõetava taseme. Selleks et tõendada, et aine tegelike kavandatud kasutustingimustele vastava kasutamise korral on inimestel sellega kokkupuude tähtsusetu, ei saa selline kokkupuude olla suurem ainega kokkupuute vastuvõetavast tasemest, ning seega on välistatud see, et linurooni kasutamine tegelike kavandatud kasutustingimuste korral oleks selline, et inimeste ainega kokkupuude oleks tähtsusetu. Lisaks tuleb kokkupuute tähtsusetuse tõendamiseks täita ka nõue, mille kohaselt toimeaine jäägid ei ületa Euroopa Parlamendi ja nõukogu määruse (EÜ) nr 396/2005 (8) artikli 18 lõike 1 punkti b kohaselt määratletud vaikeväärtust. Linurooni kavandatud kasutust kajastavate kättesaadavate andmete põhjal ei saanud jääkide piirnormi näitajat tuletada, aga kättesaadavad katsetulemused kavandatud kasutuse korral tekkivate jääkide kohta näitavad, et eeldatavasti ületaksid linuroonijäägid vaikeväärtuse, ning seega ei ole kõnealune nõue täidetud. Nende kaalutluste põhjal võib öelda, et määruse (EÜ) nr 1107/2009 II lisa punktis 3.6.4 sätestatud nõuded ei ole täidetud.
            
         
               (10)
            
            
               Lisaks sellele, et linuroon kuulub 1B kategooria reproduktiivtoksiliste ainete hulka, on ta määruse (EÜ) nr 1272/2008 kohaselt 2. kategooria kantserogeenne aine ja seega tuleks määruse (EÜ) nr 1107/2009 II lisa punkti 3.6.5 kolmanda lõigu kohaselt käsitada linurooni endokriinseid häireid põhjustavaid omadusi omava ainena. Samuti näitavad kättesaadavad teaduslikud tõendid, et linuroon omab endokriinseid häireid põhjustavaid omadusi, mis võivad kahjustada inimeste ja mittesihtliikide endokriinorganeid. Linurooni kasutamise tegelike kasutustingimuste puhul inimestele avalduva kokkupuute tähtsusetus on välistatud põhjenduses 9 kirjeldatud põhjustel. Nende kaalutluste põhjal võib öelda, et määruse (EÜ) nr 1107/2009 II lisa punkti 3.6.5 esimeses lõigus sätestatud nõuded ei ole täidetud.
            
         
               (11)
            
            
               Komisjon palus, et taotluse esitaja esitaks oma märkused toiduohutusameti järelduste kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotleja esitaks oma märkused pikendamise hindamisaruande kohta. Taotleja esitas oma märkused ja neid on põhjalikult kaalutud.
            
         
               (12)
            
            
               Vaatamata taotleja esitatud väidetele ei olnud siiski võimalik kõnealuse ainega seotud probleeme lahendatuks lugeda.
            
         
               (13)
            
            
               Seega ei leidnud kinnitust, et vähemalt ühe taimekaitsevahendi ühe või mitme iseloomuliku kasutusega seoses oleksid artiklis 4 sätestatud heakskiitmise kriteeriumid täidetud. Toimeaine linurooni heakskiitu ei tuleks seega pikendada.
            
         
               (14)
            
            
               Seepärast tuleks rakendusmäärust (EL) nr 540/2011 vastavalt muuta.
            
         
               (15)
            
            
               Liikmesriikidele tuleks anda aega linurooni sisaldavate taimekaitsevahendite lubade tühistamiseks.
            
         
               (16)
            
            
               Kui liikmesriigid annavad kooskõlas määruse (EÜ) nr 1107/2009 artikliga 46 ajapikendust linurooni sisaldavate taimekaitsevahendite kasutamiseks, peaks kõnealune ajapikendus lõppema hiljemalt 3. juunil 2018.
            
         
               (17)
            
            
               Komisjoni rakendusmäärusega (EL) 2016/950 (9) pikendati linurooni heakskiidu kehtivusaega 31. juulini 2017, et pikendamismenetluse saaks lõpule viia enne kõnealuse aine heakskiidu aegumist. Kuna aga pikendamata jätmise kohta on otsus tehtud enne kuupäeva, mil heakskiidu pikendamine aegub, tuleks hakata käesolevat määrust kohaldama nii kiiresti kui võimalik.
            
         
               (18)
            
            
               Käesolev määrus ei piira õigust esitada määruse (EÜ) nr 1107/2009 artikli 7 kohaselt linurooni heakskiitmise kohta uut taotlust.
            
         
               (19)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiidu pikendamata jätmine
   Toimeaine linurooni heakskiitu ei pikendata.
   Artikkel 2
   Üleminekumeetmed
   Liikmesriigid tühistavad toimeainet linurooni sisaldavate taimekaitsevahendite load hiljemalt 3. juuniks 2017.
   Artikkel 3
   Ajapikendus
   Mis tahes ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 3. juuniks 2018.
   Artikkel 4
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osas jäetakse välja 51. rida, milles käsitletakse linurooni.
   Artikkel 5
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 10. veebruar 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 11. aprilli 2003. aasta direktiiv 2003/31/EÜ, millega muudetakse nõukogu direktiivi 91/414/EMÜ toimeainete 2,4-DB, beeta-tsüflutriini, tsüflutriini, iprodiooni, linurooni, maleiinhappe hüdrasiidi ja pendimetaliini lisamisega (ELT L 101, 23.4.2003, lk 3).
   
      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).
   
      (6)  EFSA (European Food Safety Authority), 2016. Conclusion on the peer review of the pesticide risk assessment of the active substance linuron. EFSA Journal 2016;14(2):4406, 173 lk, doi:10.2903/j.efsa.2016.4406.
   
      (7)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
   
      (8)  Euroopa Parlamendi ja nõukogu 23.veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).
   
      (9)  Komisjoni 15. juuni 2016. aasta rakendusmäärus (EL) 2016/950, millega muudetakse rakendusmäärust (EL) nr 540/2011 seoses toimeainete 2,4-DB, beeta-tsüflutriini, karfentrasoon-etüüli, Coniothyrium minitans'i tüve CON/M/91–08 (DSM 9660), tsüatsofamiidi, deltametriini, dimeteenamiid-p, etofumesaadi, fenamidooni, flufenatseedi, flurtamooni, foraamsulfurooni, fostiasaadi, imasamoksi, jodosulfurooni, iprodiooni, isoksaflutooli, linurooni, maleiinhappe hüdrasiidi, mesotriooni, oksasulfurooni, pendimetaliini, pikoksüstrobiini, siltiofaami ja trifloksüstrobiini heakskiidu kehtivusaja pikendamisega (ELT L 159, 16.6.2016, lk 3).